**Bod č.10.7**

**MESTSKÉ ZASTUPITEĽSTVO V STUPAVE**

Materiál na rokovanie

Mestského zastupiteľstva v Stupave

Dňa : 14.12.2017

**Žiadosť o prenájom nebytových priestorov v Zdravotnom stredisku v Stupave**

**Predkladateľ : Materiál obsahuje:** 1. návrh uznesenia

Mgr. Helga Csalavová, v.r. 2. dôvodovú správu

vedúca majetkovo-právneho oddelenia 3. žiadosť – p. Vicenová

4. nákres priestoru ZS

5. opätovná žiadosť

**Vypracovala :**

Renata Mištinová, referent majetkovo-právneho oddelenia

**Návrh uznesenia :**

**Mestské zastupiteľstvo v Stupave :**

**s c h v a ľ u j e**

zámer prenajať priestory v Zdravotnom stredisku v Stupave :

* nebytový priestor označený ako č. 22 vo výmere 4,06 m2,
* nebytový priestor označený ako č. 23 vo výmere 13,60 m2;

a časti spoločných priestorov vo výmerách prislúchajúcich podielu priestoru na spoločných častiach budovy :

* časť spoločného priestoru označeného ako č. 16 vo výmere 0,88 m2

(1/4 z celkovej plochy 3,50 m2),

* časť spoločného priestoru označeného ako č. 17 vo výmere 2,81 m2

(1/4 z celkovej plochy 11,23 m2),

* časť spoločného priestoru označeného ako č. 20 vo výmere 0,46 m2

(1/4 z celkovej plochy 1,86 m2),

* časť spoločného priestoru označeného ako č. 21 vo výmere 0,35 m2

(1/4 z celkovej plochy1,39 m2),

ako prípad hodný osobitného zreteľa v súlade s ustanovením § 9a ods.9, písm. c) zákona č. 138/1991 Z. z. o majetku obcí v znení neskorších predpisov PhDr. Zuzane Vicenovej.

Dôvod hodný osobitného zreteľa : Priestory budú využívané pre klinicko-logopedickú starostlivosť.

**Dôvodová správa**

Na Mestský úrad Stupava bola dňa 04.09.2017 doručená žiadosť p. Zuzany Vicenovej o prenájom priestorov v Zdravotnom stredisku v Stupave za účelom prevádzkovania ambulantnej zdravotnej starostlivosti v odbore Klinický logopéd. Svoju žiadosť odôvodňuje tým, že pacienti v meste Stupava nemajú zabezpečenú zdravotnú starostlivosť v odbore klinický logopéd a zriadením takejto špecializovanej ambulancie by sa skvalitnila zdravotná starostlivosť v meste Stupava.

Žiadateľka by sa chcela špecializovať najmä na deti v rannom veku, predškolskom veku a mladšom školskom veku. Momentálne by išlo o jediné takéto špecializované pracovisko v okrese Malacky. Rodičia detí i predškolské zariadenia v Stupave dlhodobo vnímajú absenciu poskytovania klinicko-logopedickej starostlivosti v Stupave. Zriaďovateľ Ambulancie klinickej logopédie bude príslušný Vyšší územný celok, personálne zabezpečenie ambulancie bude tvoriť logopéd so špecializáciou v špecializačnom odbore klinická logopédia.

Mestský úrad v Stupave po doručení žiadosti preveril obsadenosť priestorov v Zdravotnom stredisku a zistil, že na základe uzatvorených zmlúv je voľný nebytový priestor podľa priloženej situácie označený ako priestor č. 33 o celkovej výmere 13,43 m2 a 1/13 k nemu prislúchajúca výmera zo spoločných priestorov, a to č. 34 a č. 35.

Materiál so žiadosťou bol dňa 19.10.2017 predložený na rokovanie Komisie majetkovej a legislatívno-právnej**,** ktorá Uznesením 057.19.10.2017.KMaLP **odporučila MsZ schváliť** uzatvorenie nájomnej zmluvy v zmysle žiadosti.

Žiadateľka doručila dňa 23.10.2017 opätovnú žiadosť na Mestský úrad. V žiadosti poukazuje na fakt, že po opätovnom prehodnotení voľných priestorov na Zdravotnom stredisku, by vyhovovali činnosti ambulancie klinickej logopédie priestory, ktoré boli pôvodne ponúknuté pre využitie mediciálnej pedikúry, a to priestor č. 22 a č. 23 v celkovej výmere 17,66 m2 a 1/4 k nim prislúchajúcej výmery zo spoločných priestorov, a to z č. 16, č.17, č. 20 a č. 21. Svoje stanovisko uvádza v priloženej žiadosti.

Nakoľko Komisia majetková a legislatívno-právna na svojom zasadnutí dňa 19.10.2017 odporučila MsZ schváliť voľné priestory v Zdravotnom stredisku obom žiadateľkám, pani Zuzane Vicenovej – klinicko-logopedická starostlivosť a Božene Hoďovej – mediciálna pedikúra, majetkovo-právne oddelenie na základe opätovnej žiadosti Zuzany Vicenovej predložilo materiál s upraveným znením návrhu uznesenia do Mestskej rady.

Mestská rada dňa 30.10.2017 materiál neprerokovala z dôvodu, že **nebola uznášaniaschopná**.

Mestské zastupiteľstvo v Stupave na svojom rokovaní dňa 9.11.2017 schválilo prebytočnosť nebytových priestorov v Zdravotnom stredisku v zmysle návrhu uznesenia predloženého na rokovanie. Zámer prenajať nebytové priestory č. 22, č. 23 a časti spoločných priestorov k týmto priestorom prislúchajúcim ako prípad hodný osobitného zreteľa nebol schválený potrebnou väčšinou podľa zákona o obecnom zriadení.

Žiadateľka sa zúčastnila na rokovaní Komisie zdravotníctva a sociálnych vecí dňa 29.11.2017, kde bola jej žiadosť opätovne prerokovaná. Komisia odporúča Mestskému zastupiteľstvu schváliť prenájom priestorov v Zdravotnom stredisku Zuzane Vicenovej tak, ako je uvedené v návrhu uznesenia.

Materiál bol dňa 04.12.2017 predložený na rokovanie Mestskej rady v Stupave, ktorá **odporučila MsZ materiál schváliť.**